	Васил за първи път изглеждаше щастлив. Застрахователната компания действаше на пълни обороти. Стратегията на Поли се оказа успешна. За да му се отблагодари, той му даде десет процента в акции. И Поли заработи още по-яростно. Реши да обхване цялата страна. Тръгна като апостол от град на град, като навсякъде откриваше офиси на ВИС-2. Първо търсеше най-големите местни тарикати. Славата му на човек, който не се церемони много, се носеше навред. Не му беше трудно да организира срещите си.